Ge re lebelela morago historing ya rena, re hwetša gore go be go na le melao yeo e bego e hlamilwe ke dikgoši le dikhansele tša tšona. Melao yeo e be e lebišitše go tliša khutšo mo metseng. Le lehono re sa na le metse yeo banna ba kopanago (mohlomongwe le basadi ka ge go fetogile!) kgorong ya kgoši beke ka beke go hlama melao. Ba šomiša foramo yeo go netefatša gore metse e latela "taolo ya molao". Mokgwa wo o mobotse wa "pušo" wa metse o šomišwa bjale ke ditlhangwa tša pušo selegae le pušo ya bosetšhaba mo metsesetoropong. Bagolo ba rena ba tsebile go tloga kgale gore tikologo yeo e se na go molao e tla hlola tlhakahlakano yeo e tlago senya setšhaba. Baamegi ba dumela gore ba abelana boikgafo bjo bo swanago go kgahlego yeo e lego ka bophara ya go šomela dinyakwa tša tlhabollo tša naga le Setšhaba sa Afrika Borwa. Ba tšwela pele go dumela gore Molaotheo o šireletša ditokelo tša batho ka moka ka mo go Repabliki le go tiišetša mekgwa ya maitshwaro ya temokrasi ya botho ya tlotlego, tekatekano le tokologo. Molaotheo o bea maikarabelo go Mmušo go hlompha, tšwetšapele le go phethagatša ditokelo ka moka bjalo ka ge di šireleditšwe ka mo go Molao wa Ditokelo.